b'\n_START_ARTICLE_\nSinclair ZX Spectrum\n_START_SECTION_\nAparatin\xc4\x97 dalis\n_START_PARAGRAPH_\nSpectrum aparatin\xc4\x99 dal\xc4\xaf sukonstravo Sinclair Research darbuotojas Richard Altwasser. Kompanijos pramon\xc4\x97s gamini\xc5\xb3 dizaineris Rick Dickinson buvo atsakingas u\xc5\xbe kompiuterio i\xc5\xa1orin\xc4\x99 i\xc5\xa1vaizd\xc4\x85._NEWLINE_ZX Spectrum kompiuteryje dirbo Zilog Z80A arba suderinamas mikroprocesorius, veikiantis 3.5\xc2\xa0MHz da\xc5\xbeniu, pirmieji Spectrum modeliai tur\xc4\x97jo 16\xc2\xa0kB arba 48\xc2\xa0kB operatyviosios atminties ir 16\xc2\xa0kB pastoviosios atminties._NEWLINE_Spectrum vaizdas buvo i\xc5\xa1vedamas per radijo da\xc5\xbeni\xc5\xb3 moduliatori\xc5\xb3 (prie kurio buvo prijungiamas bendraa\xc5\xa1is kabelis). Tekstas gal\xc4\x97jo b\xc5\xabti atvaizduojamas 32 stulpeli\xc5\xb3 x 24 eilu\xc4\x8di\xc5\xb3 simboliais i\xc5\xa1 ZX Spectrum \xc5\xbeenkl\xc5\xb3 rinkinio su galimybe pasirinkti a\xc5\xa1tuonias spalvas ir du ry\xc5\xa1kumo lygius, kurie suteik\xc4\x97 15 atspalvi\xc5\xb3 (juoda buvo vienoda abiejuose ry\xc5\xa1kumo lygiuose). Paveiksl\xc4\x97lio rai\xc5\xa1ka buvo 256\xc3\x97192 su tais pa\xc4\x8diais spalv\xc5\xb3 apribojimais. Spectrum tur\xc4\x97jo \xc4\xafdom\xc5\xb3 spalv\xc5\xb3 valdymo metod\xc4\x85; siekiant suma\xc5\xbeinti atminties naudojim\xc4\x85, spalv\xc5\xb3 \xe2\x80\x9eatributai\xe2\x80\x9c buvo laikomi atskirai nuo ta\xc5\xa1kinio atvaizdo 32x24 matricoje, kurie atitiko simbolio viet\xc4\x85 ekrane. Atributas susid\xc4\x97jo i\xc5\xa1 priekinio plano ir fono spalv\xc5\xb3, ry\xc5\xa1kumo lygio ir besikei\xc4\x8dian\xc4\x8dio \xc5\xbeenklo, kuris, j\xc4\xaf nustatant, tam tikru intervalu apkeisdavo tas dvi spalvas . \xc5\xa0i schema prived\xc4\x97 prie vadinamojo \xe2\x80\x9espalv\xc5\xb3 konflikto\xe2\x80\x9c (color clash) arba \xe2\x80\x9eatribut\xc5\xb3 konflikto\xe2\x80\x9c, d\xc4\x97l kurio arkada stiliaus \xc5\xbeaidim\xc5\xb3 animuotoje grafikoje atsirasdavo keist\xc5\xb3 efekt\xc5\xb3. \xc5\xa0i problema buvo i\xc5\xa1skirtin\xc4\x97 Spectrum problema ir tapo anekdotu tarp Spectrum vartotoj\xc5\xb3 ir pa\xc5\xa1aipos objektu tarp kit\xc5\xb3 sistem\xc5\xb3 \xc5\xa1alinink\xc5\xb3. Kiti to meto kompiuteriai, pavyzd\xc5\xbeiui, Amstrad CPC, netur\xc4\x97jo tokios problemos. Commodore 64 taip pat naudojo spalv\xc5\xb3 atributus, bet naudotos aparatin\xc4\x97s sprite ir slinkties savyb\xc4\x97s, siekiant i\xc5\xa1vengti \xc5\xa1io atribut\xc5\xb3 konflikto._NEWLINE_Garso i\xc5\xa1vedimas buvo per garsiakalb\xc4\xaf, esant\xc4\xaf pa\xc4\x8diame kompiuteryje. Jis geb\xc4\x97jo skleisti vieno kanalo 10 oktav\xc5\xb3 su daugiau nei de\xc5\xa1imties pustoni\xc5\xb3 gars\xc4\x85. Kompiuteris taip pat tur\xc4\x97jo Edge connector prapl\xc4\x97timo magistral\xc4\x99 arba audio i\xc5\xa1vedimo/\xc4\xafvedimo jungtis kasetiniam magnetofonui prijungti._NEWLINE_Kompiuterio programin\xc4\x99 \xc4\xafrang\xc4\x85 pagal kontrakt\xc4\x85 su Nine Tiles Ltd (Sinclair BASIC k\xc5\xabr\xc4\x97jais) para\xc5\xa1\xc4\x97 Steve Vickers. Spectrum chiclet tipo klaviat\xc5\xabroje buvo su\xc5\xbeym\xc4\x97ti Sinclair BASIC rakta\xc5\xbeod\xc5\xbeiai. Pavyzd\xc5\xbeiui, programuojant paspaudus \xe2\x80\x9eG\xe2\x80\x9c raid\xc4\x99, i\xc5\xa1vest\xc5\xb3 \xe2\x80\x9eGO TO\xe2\x80\x9c komand\xc4\x85.\n_START_SECTION_\nSinclair Research modeliai\n_START_PARAGRAPH_\nPirmasis ZX Spectrum \xc4\xafsimin\xc4\x97 savo gumine klaviat\xc5\xabra ir ma\xc5\xbeu dyd\xc5\xbeiu. \xc5\xa0is modelis buvo i\xc5\xa1leistas 1982 metais, tur\xc4\x97jo 16 kB operatyviosios atminties u\xc5\xbe \xc2\xa3125 arba 48 kB operatyviosios atminties u\xc5\xbe \xc2\xa3175. \xc5\xa0ios kainos v\xc4\x97liau nukrito iki \xc2\xa399 ir \xc2\xa3129 atitinkamai. 16 kB modelio savininkai gal\xc4\x97jo nusipirkti vidin\xc4\xaf 32 kB RAM papildym\xc4\x85, kuris \xe2\x80\x9e1 leidimo\xe2\x80\x9c kompiuteriuose susid\xc4\x97jo i\xc5\xa1 papildomos prapl\xc4\x97timo plok\xc5\xa1t\xc4\x97s. V\xc4\x97lesnio leidimo kompiuteriai reikalavo prid\xc4\x97ti 8 DRAM lustus ir kelet\xc4\x85 TTL lust\xc5\xb3. Vartotojai gal\xc4\x97jo i\xc5\xa1si\xc5\xb3sti savo 16K Spectrum kompiuterius \xc4\xaf Sinclair kompanij\xc4\x85, kur jie buvo atnaujinami iki 48 kB versijos. Siekiant suma\xc5\xbeinti kain\xc4\x85, 32 kB prapl\xc4\x97timui buvo naudojami a\xc5\xa1tuoni 64 kilobit\xc5\xb3 lustai, kuriuose veik\xc4\x97 ar buvo pasiekiama tik pus\xc4\x97 turimos atminties . I\xc5\xa1oriniai 32 kB RAM prapl\xc4\x97timo paketai, kuriuos buvo galima \xc4\xafstatyti \xc4\xaf gale esan\xc4\x8di\xc4\x85 prapl\xc4\x97timo jungt\xc4\xaf, taip pat buvo galimi i\xc5\xa1 tre\xc4\x8di\xc5\xb3 \xc5\xa1ali\xc5\xb3. Abu modeliai tur\xc4\x97jo 16kB pastoviosios atminties._NEWLINE_ZX Spectrum+ modelio planavimas prasid\xc4\x97jo 1984 met\xc5\xb3 liep\xc4\x85  ir pasirod\xc4\x97 rinkoje t\xc5\xb3 pa\xc4\x8di\xc5\xb3 met\xc5\xb3 spal\xc4\xaf. \xc5\xa0ie 48 kB Spectrum (kodiniu pavadinimu TB) \xc4\xafdieg\xc4\x97 nauj\xc4\x85 Sinclair QL stiliaus korpus\xc4\x85 kartu su \xc4\xafspaud\xc5\xbeiamaisiais klavi\xc5\xa1ais ir pakartotin\xc4\x97s kelties (reset) mygtuku. Jo kaina buvo \xc2\xa3179.95. Senesni\xc5\xb3 modeli\xc5\xb3 savininkams taip pat buvo \xc4\xafmanoma \xc4\xafsigyti ir \xe2\x80\x9epasidaryk pats\xe2\x80\x9c konvertavimo rinkin\xc4\xaf. Prad\xc5\xbeioje \xc5\xa1i\xc5\xb3 \xc4\xafrengini\xc5\xb3 buvo parduota 2:1 santykiu daugiau, ta\xc4\x8diau, kai kurie ma\xc5\xbemenininkai prane\xc5\xa1\xc4\x97 apie labai didel\xc4\xaf sugedusi\xc5\xb3 \xc4\xafrengini\xc5\xb3 kiek\xc4\xaf._NEWLINE_Sinclair suk\xc5\xabr\xc4\x97 ZX Spectrum 128 (kodinis pavadinimas Derby) kartu su ispan\xc5\xb3 distribiutoriumi Investr\xc3\xb3nica. Investr\xc3\xb3nica pad\xc4\x97jo adaptuoti ZX Spectrum+ Ispanijos rinkai, po to, kai ispan\xc5\xb3 vyriausyb\xc4\x97 prid\xc4\x97jo papildomus mokes\xc4\x8dius visiems kompiuteriams su 64\xc2\xa0kB ar ma\xc5\xbeiau operatyviosios atminties, kurie nepalaik\xc4\x97 ispani\xc5\xa1kos ab\xc4\x97c\xc4\x97l\xc4\x97s (\xc4\xafskaitant \xc3\xb1 raid\xc4\x97s) ir nerod\xc4\x97 ispani\xc5\xa1k\xc5\xb3 prane\xc5\xa1im\xc5\xb3._NEWLINE_\xc5\xa0is modelis tur\xc4\x97jo 128\xc2\xa0kB RAM, trij\xc5\xb3 kanal\xc5\xb3 audio sistem\xc4\x85 (kur\xc4\xaf realizavo AY-3-8912 lustas), MIDI suderinamum\xc4\x85, RS-232 nuosekli\xc4\x85 jungt\xc4\xaf, RGB monitoriaus jungt\xc4\xaf, 32\xc2\xa0kB pastoviosios atminties, kuriame buvo pagerintas BASIC redaktorius, ir i\xc5\xa1orin\xc4\x99 skai\xc4\x8di\xc5\xb3 klaviat\xc5\xabr\xc4\x85._NEWLINE_Kompiuteris buvo pristatytas ir i\xc5\xa1leistas 1985 rugs\xc4\x97j\xc4\xaf SIMO \'85 prekybos parodoje Ispanijoje ir buvo parduodamas u\xc5\xbe 44,250 peset\xc5\xb3. D\xc4\x97l didelio kiekio neparduot\xc5\xb3 Spectrum+ modeli\xc5\xb3, Sinkleris nusprend\xc4\x97 neprad\xc4\x97ti \xc5\xa1i\xc5\xb3 kompiuteri\xc5\xb3 prekybos JK iki 1986 sausio, kurioje jo kaina buvo \xc2\xa3179,95. Jokios i\xc5\xa1orin\xc4\x97s skai\xc4\x8di\xc5\xb3 klaviat\xc5\xabros JK nebuvo i\xc5\xa1leista, nors ROM paprogram\xc4\x97 jo panaudojimui ir jungtis jam, kuri buvo skubotai pervadinta \xc4\xaf AUX, i\xc5\xa1liko._NEWLINE_Z80 procesorius, naudotas Spectrum kompiuteriuose, tur\xc4\x97jo 16 bit\xc5\xb3 adresavimo magistral\xc4\x99, d\xc4\x97l \xc5\xa1ios prie\xc5\xbeasties buvo \xc4\xafmanoma tiesiogiai adresuoti tik 64 kB atminties. Nor\xc4\x97dami i\xc5\xa1spr\xc4\x99sti \xc5\xa1i\xc4\x85 problem\xc4\x85, projektuotojai panaudojo bank switching technologij\xc4\x85 ir nauja atmintis buvo pasiekiama a\xc5\xa1tuoniais 16 kB puslapiais vir\xc5\xa1utin\xc4\x97je adresavimo erdv\xc4\x97je. Ta pati technika buvo panaudota ir naujiems 16 kB redaktoriaus ROM ir 16 kB originaliam BASIC ROM apatin\xc4\x97je adresavimo erdv\xc4\x97je. _NEWLINE_Naujas garso lusto ir MIDI i\xc5\xa1vedimo galimyb\xc4\x97s buvo i\xc5\xa1naudotos BASIC programavimo kalboje, panaudojus tam PLAY komand\xc4\x85, taip pat buvo prid\xc4\x97ta nauja SPECTRUM komanda, kuri perjungdavo kompiuter\xc4\xaf \xc4\xaf 48K re\xc5\xbeim\xc4\x85. Norint leisti BASIC programuotojams prieiti prie papildomos atminties, buvo sukurtas RAM diskas, kuriame papildomuose 80\xc2\xa0kB operatyvios atminties gal\xc4\x97jo b\xc5\xabti saugomi failai. Naujos komandos pa\xc4\x97m\xc4\x97 dviej\xc5\xb3 egzistavusi\xc5\xb3 vartotojo apibr\xc4\x97\xc5\xbet\xc5\xb3 simboli\xc5\xb3 erdv\xc4\x99, sukeldamos suderinamumo problem\xc5\xb3 kai kuriose BASIC programose._NEWLINE_Ispani\xc5\xa1ka \xe2\x80\x9e128K\xe2\x80\x9c versija tur\xc4\x97jo balt\xc4\x85 logotip\xc4\x85, tuo tarpu angli\xc5\xa1ka tok\xc4\xaf pat\xc4\xaf raudon\xc4\x85 logotip\xc4\x85 (kompiuterio apa\xc4\x8dioje de\xc5\xa1in\xc4\x97je).\n_START_SECTION_\nAmstrad modeliai\n_START_PARAGRAPH_\nZX Spectrum +2 buvo pirmasis Amstrad kompanijos Spectrum modelis, i\xc5\xa1leistas i\xc5\xa1 karto po Sinclair Research kompiuterio verslo ir Sinclair vardo nupirkimo 1986 metais. \xc4\xaerenginys tur\xc4\x97jo nauj\xc4\x85 pilk\xc4\x85 korpus\xc4\x85, spyruoklin\xc4\x99 klaviat\xc5\xabr\xc4\x85, dviej\xc5\xb3 vairalazd\xc5\xbei\xc5\xb3 jungtis, integruot\xc4\x85 kasetin\xc4\xaf grotuv\xc4\x85, pramint\xc4\x85 \xe2\x80\x9eDatacorder\xe2\x80\x9c (tok\xc4\xaf pat\xc4\xaf kaip Amstrad CPC 464 kompiuteryje), bet buvo (visais vartotojui matomais at\xc5\xbevilgiais) identi\xc5\xa1kas ZX Spectrum 128. Gamybos i\xc5\xa1laidos ir kaina buvo sum\xc5\xbeinta iki \xc2\xa3139\xe2\x80\x93\xc2\xa3149._NEWLINE_Nauja klaviat\xc5\xabra nebetur\xc4\x97jo BASIC rakta\xc5\xbeod\xc5\xbei\xc5\xb3, kurie buvo ankstesniuose Spectrum modeliuose, i\xc5\xa1skyr\xc5\xabs, LOAD, CODE ir RUN, kurie buvo naudingi programos paleidimui. Kitus rakta\xc5\xbeod\xc5\xbeius reik\xc4\x97jo \xc4\xafvesti ranka. Visgi klaviat\xc5\xabros i\xc5\xa1d\xc4\x97stymas i\xc5\xa1liko identi\xc5\xa1kas ZX Spectrum 128 modeliui._NEWLINE_ZX Spectrum +3 atrod\xc4\x97 pana\xc5\xa1iai kaip ir +2, bet vietoje kase\xc4\x8di\xc5\xb3 grotuvo tur\xc4\x97jo integruot\xc4\x85 3 coli\xc5\xb3 floppy diskeli\xc5\xb3 \xc4\xafrengin\xc4\xaf (tok\xc4\xaf pat\xc4\xaf kaip Amstrad CPC 6128 modelyje), korpusas tapo juodos spalvos. Jis buvo i\xc5\xa1leistas 1987 metais, i\xc5\xa1 prad\xc5\xbei\xc5\xb3 u\xc5\xbe \xc2\xa3249 ir v\xc4\x97liau u\xc5\xbe \xc2\xa3199. Taip buvo vienintelis Spectrum modelis, gal\xc4\x97j\xc4\x99s paleisti CP/M operacin\xc4\x99 sistem\xc4\x85 be papildomos aparatin\xc4\x97s \xc4\xafrangos._NEWLINE_+3 modelis prid\xc4\x97jo dvi papildomas 16 kB ROM atmintis, visa pastovioji atmintis buvo realizuota dviem 32 kB lustais. Viename j\xc5\xb3 buvo \xc4\xafra\xc5\xa1yta antroji dalis reorganizuoto 128 modelio ROM atminties turinio, kitame \xe2\x80\x93 +3 diskin\xc4\x97 operacin\xc4\x97 sistema. Tai buvo modifikuota Amstrad AMSDOS versija, pavadinta +3DOS. Siekiant \xc4\xafdiegti naujus ROM ir CP/M, bank-switching technologija buvo dar labiau patobulinta._NEWLINE_Tokie esminiai pakeitimai prived\xc4\x97 prie nauj\xc5\xb3 nesuderinamum\xc5\xb3, d\xc4\x97l kuri\xc5\xb3 kompiuteryje gal\xc4\x97jo neveikti dalis papildomos aparatin\xc4\x97s arba programin\xc4\x97s \xc4\xafrangos. Dalis senesni\xc5\xb3 48K ir keletas senesni\xc5\xb3 128K modeliui skirt\xc5\xb3 \xc5\xbeaidim\xc5\xb3 buvo nesuderinami su \xc4\xafrenginiu._NEWLINE_+3 buvo paskutinis lik\xc4\x99s gamyboje oficialus Spectrum modelis, gamintas iki 1990 gruod\xc5\xbeio. Nors tuo metu jis buvo vienas i\xc5\xa1 trij\xc5\xb3 vis\xc5\xb3 parduodam\xc5\xb3 asmenini\xc5\xb3 kompiuteri\xc5\xb3, produkcija buvo sustabdyta Amstrad siekiant perkelti vartotojus prie savo CPC kompiuteri\xc5\xb3 linijos._NEWLINE_ZX Spectrum +2A buvo gaminimas siekiant suvienodinti Amstrad kompiuteri\xc5\xb3 linij\xc4\x85 1987. Nors ant korpuso buvo u\xc5\xbera\xc5\xa1yta \xe2\x80\x9eZX Spectrum +2\xe2\x80\x9c, +2A/B modeliai yra lengvai atskiriami nuo originalaus +2, nes j\xc5\xb3 korpusas v\xc4\x97l tapo standartin\xc4\x97s Spectrum juodos spalvos. _NEWLINE_+2A buvo kil\xc4\x99s nuo Amstrad +3 4.1 ROM modelio versijos ir naudojo nauj\xc4\x85 motinin\xc4\x99 plok\xc5\xa1t\xc4\x99, kurioje gerokai suma\xc5\xbe\xc4\x97jo lust\xc5\xb3 skai\xc4\x8dius, integruojant daugum\xc4\x85 i\xc5\xa1 j\xc5\xb3 \xc4\xaf nauj\xc4\x85 ASIC schem\xc4\x85. +2A pakeit\xc4\x97 +3 diskeli\xc5\xb3 \xc4\xafrengin\xc4\xaf ir susiejo aparatin\xc4\x99 \xc4\xafrang\xc4\x85 su kase\xc4\x8di\xc5\xb3 grotuvu kaip pirmoje +2 versijoje. I\xc5\xa1 prad\xc5\xbei\xc5\xb3 Amstrad planavo pristatyti papildom\xc4\x85 s\xc4\x85saj\xc4\x85 diskeli\xc5\xb3 \xc4\xafrenginiams, ta\xc4\x8diau to niekada ne\xc4\xafvyko. Jei buvo \xc4\xafdiegiamas i\xc5\xa1orinis diskeli\xc5\xb3 \xc4\xafrenginys, \xe2\x80\x9e+2A\xe2\x80\x9c operacin\xc4\x97s sistemos meniu pasikeist\xc5\xb3 \xc4\xaf +3. Kaip ir ZX Spectrum +3, dalis senesni\xc5\xb3 48K ir kai kurie senesni 128K \xc5\xbeaidimai buvo nesuderinami su kompiuteriu._NEWLINE_ZX Spectrum +2B pa\xc5\xbeym\xc4\x97jo gamybos perk\xc4\x97lim\xc4\x85 i\xc5\xa1 Honkongo \xc4\xaf Taivan\xc4\x85 1987 pabaigoje.\n_START_SECTION_\nKlonai\n_START_PARAGRAPH_\nSinclair licencijavo Spectrum dizain\xc4\x85 Timex Corporation kompanijai JAV. Prapl\xc4\x97sta Spectrum versija su geresniu garsu, grafika ir kitais pakeitimais buvo parduodama JAV Timex Sinclair 2068 vardu. Timex versijos buvo did\xc5\xbeia dalimi nesuderinami su Sinclair sistemomis. Ta\xc4\x8diau dalis Timex naujovi\xc5\xb3 v\xc4\x97liau buvo pritaikytos Sinclair Research. Tipinis pavyzdys buvo nepavykusi Pandora ne\xc5\xa1iojamo Spectrum kompiuterio versija, kurios ULA tur\xc4\x97jo auk\xc5\xa1tos rezoliucijos video re\xc5\xbeim\xc4\x85, kuris atsirado TS2068 modelyje. Pandora tur\xc4\x97jo plok\xc5\xa1\xc4\x8di\xc4\x85 ekran\xc4\x85, Microdrive \xc4\xafrengin\xc4\xaf ir buvo skirtas tapti Sinclair verslo klas\xc4\x97s ne\xc5\xa1iojamu kompiuteriu iki tol, kol Sinclair kompiuteri\xc5\xb3 verslas nebuvo nupirktas Alan Sugar (Amstrad vadovo), kuris nutrauk\xc4\x97 \xc5\xa1\xc4\xaf projekt\xc4\x85. _NEWLINE_Spectrum periferijos gamintojas Miles Gordon Technology (MGT) Jungtin\xc4\x97je Karalyst\xc4\x97je i\xc5\xa1leido SAM Coup\xc3\xa9 kompiuter\xc4\xaf kaip galim\xc4\x85 Spectrum t\xc4\x99sin\xc4\xaf. Jis buvo i\xc5\xa1 dalies suderinamas su Spectrum kompiuteriu. Ta\xc4\x8diau tuo metu Commodore Amiga ir Atari ST stipriai u\xc5\xbevald\xc4\x97 rink\xc4\x85, palikdama MGT galutiniam bankrotui._NEWLINE_Daugyb\xc4\x97 neoficiali\xc5\xb3 Spectrum klon\xc5\xb3 buvo pagaminta Ryt\xc5\xb3 Bloko \xc5\xa1alyse (taip pat ir Lietuvoje \xe2\x80\x93 1990 metais gaminta Santaka 002), Piet\xc5\xb3 Amerikoje ir kitur. Pavyzd\xc5\xbeiui Rusijoje, ZX Spectrum klonai buvo surenkami t\xc5\xabkstan\xc4\x8diuose smulki\xc5\xb3 firm\xc5\xb3 ir platinama pa\xc5\xa1tu ar turguose. Egzistavo vir\xc5\xa1 50 klon\xc5\xb3 modeli\xc5\xb3. Kai kurie i\xc5\xa1 j\xc5\xb3 iki \xc5\xa1iol yra gaminami, pavyzd\xc5\xbeiui, Sprinter ir ATM Turbo._NEWLINE_Indijoje, 1986 metais Decibells Electronics pristat\xc4\x97 licencijuot\xc4\x85 Spectrum+ versij\xc4\x85. Pavadintas \xe2\x80\x9edb Spectrum+\xe2\x80\x9c, kompiuteris buvo gana s\xc4\x97kmingai parduodamas Indijos rinkoje ir j\xc5\xb3 buvo parduota kelet\xc4\x85 t\xc5\xabkstan\xc4\x8di\xc5\xb3 iki rinka l\xc4\x97tai nukrito 1990 arba pana\xc5\xa1iu metu.\n_START_SECTION_\nPeriferija\n_START_PARAGRAPH_\nKeletas periferini\xc5\xb3 \xc4\xafrengini\xc5\xb3, kuriais prekiavo Sinclair jau anks\xc4\x8diau egzistavo rinkoje: tiek ZX Printer, tiek ZX Spectrum prapl\xc4\x97timo magistral\xc4\x97 buvo atbulai suderinama su ZX81 analogais._NEWLINE_ZX Interface 1 prid\xc4\x97tinis modulis tur\xc4\x97jo 8\xc2\xa0kB pastoviosios atminties, RS-232 nuosekli\xc4\x85 jungt\xc4\xaf, firmin\xc4\x99 vietinio tinklo s\xc4\x85saj\xc4\x85 (pavadint\xc4\x85 ZX Net) ir s\xc4\x85saj\xc4\x85 iki 8 ZX Microdrive \xc4\xafrengini\xc5\xb3 sujungimui. Sinclair taip pat i\xc5\xa1leido ZX Interface 2, kuris prid\xc4\x97jo dvi vairalazd\xc4\x97s jungtis ir pastoviosios atminties prijungimo jungt\xc4\xaf._NEWLINE_Buvo galima \xc4\xafsigyti ir daugyb\xc4\x99 tre\xc4\x8di\xc5\xb3 \xc5\xa1ali\xc5\xb3 aparatin\xc4\x97s \xc4\xafrangos papildym\xc5\xb3. Vieni \xc5\xbeinomiausi\xc5\xb3 i\xc5\xa1 j\xc5\xb3 buvo Kempston vairalazd\xc4\x97s s\xc4\x85saja, Morex Peripherals Centronics/RS-232 s\xc4\x85saja._NEWLINE_Taip pat egzistavo daugyb\xc4\x97 diskeli\xc5\xb3 \xc4\xafrengini\xc5\xb3 s\xc4\x85saj\xc5\xb3, \xc4\xafskaitant Abbeydale Designers/Watford Electronics SPDOS, Abbeydale Designers/Kempston KDOS ir Opus Discovery. SPDOS ir KDOS buvo pirmosios s\xc4\x85sajos, kurios buvo parduodamos kartu su biuro program\xc5\xb3 rinkiniu (Tasword teksto procesoriumi, Masterfile duomenu baze ir OmniCalc skai\xc4\x8diuokle). \xc5\xa0is rinkinys, kartu su OCP bir\xc5\xbeos kontrol\xc4\x97s, finansine ir algalapio sistemomis, smulkioms bendrov\xc4\x97ms suteik\xc4\x97 galimyb\xc4\x99 naudotis supaprastintomis ir kompiuterizuotomis operacijomis. Pa\xc4\x8dios populiariausios stand\xc5\xbei\xc5\xb3j\xc5\xb3 diskeli\xc5\xb3 sistemos (i\xc5\xa1skyrus Ryt\xc5\xb3 Europ\xc4\x85) buvo DISCiPLE ir +D, i\xc5\xa1leistos Miles Gordon Technology atitinkamai 1987 ir 1988 metais. Abi sistemos tur\xc4\x97jo galimyb\xc4\x99 saugoti atminties atvaizdus diskeli\xc5\xb3 \xe2\x80\x9emomentin\xc4\x97je nuotraukoje\xe2\x80\x9c ir gal\xc4\x97jo atstatyti Spectrum kompiuter\xc4\xaf prie tikslios buvusios pad\xc4\x97ties. Jie taip pat buvo suderinami su Microdrive komand\xc5\xb3 sintakse, kas leido lengviau perkelti egzistuojan\xc4\x8di\xc4\x85 programin\xc4\x99 \xc4\xafrang\xc4\x85._NEWLINE_XX a. devinto de\xc5\xa1imtme\xc4\x8dio viduryje, Micronet800 kompanija pristat\xc4\x97 servis\xc4\x85, leidus\xc4\xaf ZX Spectrum vartotojams prijungti ZX Spectrum kompiuterius \xc4\xaf tinkl\xc4\x85, \xc5\xbeinom\xc4\x85 Micronet vardu, kur\xc4\xaf palaik\xc4\x97 Prestel kompanija. \xc5\xa0is servisas tur\xc4\x97jo kai kuri\xc5\xb3 pana\xc5\xa1um\xc5\xb3 su \xc5\xbeiniatinkliu, bet buvo firminis ir paremtas mokes\xc4\x8diais.\n_START_SECTION_\nProgramin\xc4\x97 \xc4\xafranga\n_START_PARAGRAPH_\nSpectrum kompiuteris tur\xc4\x97jo dinami\xc5\xa1k\xc4\x85 ir pasi\xc5\xa1ventus\xc4\xaf gerb\xc4\x97j\xc5\xb3 rat\xc4\x85. D\xc4\x97l to, kad jis buvo pigus ir paprastas mokymuisi ir programavimui, Spectrum tapo pirmuoju kompiuteriu dideliam skai\xc4\x8diui programuotoj\xc5\xb3 ir technikos m\xc4\x97g\xc4\x97j\xc5\xb3, kurie prisimena j\xc4\xaf su nostalgija. Aparatin\xc4\x97s \xc4\xafrangos apribojimai pareikalavo ypatingo k\xc5\xabrybi\xc5\xa1kumo \xc5\xbeaidim\xc5\xb3 k\xc5\xabr\xc4\x97jams ir, d\xc4\x97l \xc5\xa1ios prie\xc5\xbeasties, dauguma ZX Spectrum \xc5\xbeaidim\xc5\xb3 yra k\xc5\xabrybi\xc5\xa1ki ir malon\xc5\xabs \xc5\xbeaisti netgi pagal \xc5\xa1iandieninius standartus. Ankstyvieji Spectrum modeliai tapo populiar\xc5\xabs kaip \xc5\xbeaidim\xc5\xb3 platforma, nepaisant to, kad netur\xc4\x97jo integruot\xc5\xb3 vairalazd\xc4\x97s jung\xc4\x8di\xc5\xb3, tur\xc4\x97jo primityv\xc5\xb3 gars\xc4\x85 ir ribot\xc4\x85 spalv\xc5\xb3 palaikym\xc4\x85, kuris buvo optimizuotas teksto atvaizdavimui._NEWLINE_Spectrum kompiuteri\xc5\xb3 \xc5\xa1eima turi labai didel\xc4\x99 programin\xc4\x97s \xc4\xafrangos bibliotek\xc4\x85, kurioje yra daugiau kaip 14 000 vard\xc5\xb3. Nors dauguma j\xc5\xb3 buvo \xc5\xbeaidimai, programin\xc4\x97s \xc4\xafrangos \xc4\xafvairov\xc4\x97 yra labai \xc4\xafvairiapus\xc4\x97, \xc4\xafskaitant programini\xc5\xb3 kalb\xc5\xb3 implementacijas, duomen\xc5\xb3 bazes (pavyzd\xc5\xbeiui, VU-File), teksto procesorius (pvz., Tasword II), skai\xc4\x8diuokles (pvz., VU-Calc), pai\xc5\xa1ymo programas (pvz., OCP Art Studio) ir netgi 3D modeliavimo \xc4\xafrankius (pvz., VU-3D).\n_START_SECTION_\nPlatinimas\n_START_PARAGRAPH_\nDauguma Spectrum programin\xc4\x97s \xc4\xafrangos originaliai buvo platinama audio kaset\xc4\x97se. Spectrum buvo pritaikytas dirbti beveik su visais kase\xc4\x8di\xc5\xb3 grotuvais ir, nepaisant skirtum\xc5\xb3 tarp audio \xc4\xafra\xc5\xa1\xc5\xb3 atgaminimo tikslumo, program\xc5\xb3 krovimo procesas buvo gana patikimas._NEWLINE_Nors ZX Microdrive saugojimo \xc4\xafrenginys greitai i\xc5\xa1populiar\xc4\x97jo tarp Spectrum vartotoj\xc5\xb3 d\xc4\x97l pigios skaitytuvo kainos, ta\xc4\x8diau pa\xc4\x8dios kaset\xc4\x97s, skirtos \xc5\xa1iam \xc4\xafrenginiui, program\xc5\xb3 leid\xc4\x97jams masiniam platinimui kainavo labai brangiai (10 kart\xc5\xb3 brangiau, palyginus su paprastos audio kaset\xc4\x97s kopijavimu). Be to, pa\xc4\x8dios kaset\xc4\x97s \xc4\xafgavo nepatikimumo reputacij\xc4\x85 ir leid\xc4\x97jai nenoriai suteikdavo kokyb\xc4\x97s garantijas kiekvienam be i\xc5\xa1imties parduotam vienetui. D\xc4\x97l \xc5\xa1ios prie\xc5\xbeasties, pagrindin\xc4\x97 programin\xc4\x97 \xc4\xafranga ir toliau buvo platinama paprastose kaset\xc4\x97se ir tik ni\xc5\xa1iniai ir pagalbiniai produktai, pavyzd\xc5\xbeiui, Tasword teksto procesorius, buvo i\xc5\xa1leisti ir Microdrive kartrid\xc5\xbeuose. Ne\xc5\xbeinomas n\xc4\x97 vienas \xc5\xbeaidimas, i\xc5\xa1leistas tik Microdrive kaset\xc4\x97se._NEWLINE_Nepaisant DISCiPLE ir +D diskeli\xc5\xb3 skaitymo sistem\xc5\xb3 populiarumo, dauguma joms i\xc5\xa1leistos programin\xc4\x97s \xc4\xafrangos buvo nedidel\xc4\x97s paslaug\xc5\xb3 programos (utility software). Tuo tarpu daug didesn\xc4\x99 komercin\xc4\x99 s\xc4\x97km\xc4\x99 pagal i\xc5\xa1leist\xc5\xb3 program\xc5\xb3 skai\xc4\x8di\xc5\xb3 tur\xc4\x97jo \xc4\xaf ZX Spectrum +3 model\xc4\xaf integruotas 3 coli\xc5\xb3 diskeli\xc5\xb3 skaitymo \xc4\xafrenginys. Nuo 1987 iki 1997 buvo i\xc5\xa1leista daugiau kaip 700 programin\xc4\x97s \xc4\xafrangos produkt\xc5\xb3 \xc5\xa1iose laikmenose._NEWLINE_Programin\xc4\x97 \xc4\xafranga taip pat buvo platinama spausdintine forma, gerb\xc4\x97j\xc5\xb3 \xc5\xbeurnaluose ir knygose. Tokiu b\xc5\xabdu da\xc5\xbeniausiai buvo platinamas kodas, para\xc5\xa1ytas Sinclair BASIC programavimo kalba. Skaitytojas tur\xc4\x97davo para\xc5\xa1yti \xc5\xa1\xc4\xaf kod\xc4\x85 ranka kompiuteryje ir \xc4\xafra\xc5\xa1yti \xc4\xaf kaset\xc4\x99 v\xc4\x97lesniam naudojimui. Paprastai tokiu b\xc5\xabdu platinama programin\xc4\x97 \xc4\xafranga b\xc5\xabdavo paprastesn\xc4\x97 ir l\xc4\x97tesn\xc4\x97 u\xc5\xbe asemblerio kalbos analogus bei netur\xc4\x97davo grafikos. Ta\xc4\x8diau greitai \xc5\xbeurnalai prad\xc4\x97jo platinti su apskai\xc4\x8diuota kontroline suma \xc5\xa1e\xc5\xa1ioliktainius skai\xc4\x8dius, kuriais ma\xc5\xa1ininiu kodu b\xc5\xabdavo u\xc5\xbekoduoti \xc4\xafvair\xc5\xabs \xc5\xbeaidimai ir \xc4\xafrankiai. Egzistavo susiformavusi dinami\xc5\xa1ka mokslin\xc4\x97 bendruomen\xc4\x97, k\xc5\xabrusi tokias programas, kuri\xc5\xb3 spektras ap\xc4\x97m\xc4\x97 nuo palydovini\xc5\xb3 l\xc4\x97k\xc5\xa1\xc4\x8di\xc5\xb3 reguliavimo iki mokyklin\xc4\x97s darbotvark\xc4\x97s program\xc5\xb3._NEWLINE_Dar vienas ne\xc4\xafprastas programin\xc4\x97s \xc4\xafrangos platinimo metodas buvo programos audio srauto transliavimas i\xc5\xa1 vienos vietos \xc4\xaf kit\xc4\x85, kurioje klausytojas tur\xc4\x97davo \xc4\xafsira\xc5\xa1yti gaunam\xc4\x85 gars\xc4\x85 \xc4\xaf savo kaset\xc4\x99. Per radijo ir televizijos \xc5\xa1ou, pavyzd\xc5\xbeiui, Kroatijoje (Radio 101), Belgrade (Ventilator 202), Lenkijoje, \xc4\x8cekoslovakijoje, Rumunijoje ir Brazilijoje, transliuotojas apib\xc5\xabdindavo program\xc4\x85, instruktuodavo klausytojus kaip prisijungti magnetofon\xc4\x85 prie radijo aparato ar televizijos ir tada transliuodavo programas oro bangomis audio formatu. Kai kurie \xc5\xbeurnalai programin\xc4\x99 \xc4\xafrang\xc4\x85 platino 7" 33\xe2\x85\x93 apsisukim\xc5\xb3 per sekund\xc4\x99 flexidisc plok\xc5\xa1tel\xc4\x97se (vienas i\xc5\xa1 vinilini\xc5\xb3 plok\xc5\xa1teli\xc5\xb3 variant\xc5\xb3), kuriuos buvo galima groti standartiniuose patefonuose. \xc5\xa0i laikmena buvo \xc5\xbeinoma floppy ROM vardu.\n_START_SECTION_\nProgramin\xc4\x97s \xc4\xafrangos kopijavimas ir atsargini\xc5\xb3 kopij\xc5\xb3 saugojimas\n_START_PARAGRAPH_\nDauguma kopijavimo program\xc5\xb3, sukurt\xc5\xb3 Spectrum kompiuteriui, buvo skirti nelegaliam kase\xc4\x8di\xc5\xb3 dubliavimui. Buvo sukurta kopijavimo program\xc5\xb3, skirt\xc5\xb3 perkopijuoti turin\xc4\xaf i\xc5\xa1 audio kaset\xc4\x97s \xc4\xaf Microdrive kaset\xc4\x99, ir v\xc4\x97liau \xc4\xaf diskelius. Sud\xc4\x97tingos kelties programos su ne\xc4\xafprastais grei\xc4\x8diais ir kodavimu buvo Spectrum kompiuterio apsaugos nuo kopijavimo pagrindas, ta\xc4\x8diau b\xc5\xabdavo naudojami ir kiti metodai, pavyzd\xc5\xbeiui, pra\xc5\xa1ant \xc4\xafvesti konkret\xc5\xb3 \xc5\xbeod\xc4\xaf i\xc5\xa1 kartu su \xc5\xbeaidimu at\xc4\x97jusios dokumentacijos arba pridedant papildomus fizinius \xc4\xafrenginius programos d\xc4\x97\xc5\xbeut\xc4\x97je (pavyzd\xc5\xbeiui, Lenslok). Apsaugai pasidarius labiau sud\xc4\x97tingai, tapo nebe\xc4\xafmanoma nukopijuoti kaset\xc4\x99 kopijavimo programomis ir, siekiant apeiti apsaug\xc4\x85, \xc4\xafkelties programos tur\xc4\x97davo b\xc5\xabti pralau\xc5\xbeiamos rankiniu b\xc5\xabdu. Speciali aparatin\xc4\x97 \xc4\xafranga, pavyzd\xc5\xbeiui, Romantic Robot gamintas Multiface \xc4\xafrenginys gal\xc4\x97jo perkelti vis\xc4\x85 ZX Spectrum operatyviosios atminties turin\xc4\xaf \xc4\xaf disk\xc4\x85 ar kaset\xc4\x99 vieno mygtuko paspaudimu, taip apeinant kopijavimo apsaugos sistemas._NEWLINE_Dauguma Spectrum programin\xc4\x97s \xc4\xafrangos buvo pervesta \xc4\xaf skaitmenin\xc4\x99 form\xc4\x85 ir pateikta galimyb\xc4\x97 j\xc4\x85 atsisi\xc5\xb3sti. Viena populiari programa Spectrum programin\xc4\x97s \xc4\xafrangos pervedimui \xc4\xaf skaitmenin\xc4\x99 form\xc4\x85 yra Taper: ji leid\xc5\xbeia prijungti magnetofon\xc4\x85 \xc4\xaf garso kortos \xc4\xafvedimo (line-in) jungt\xc4\xaf arba, pasigaminus special\xc5\xb3 \xc4\xafrengin\xc4\xaf, \xc4\xaf lygiagre\xc4\x8di\xc4\x85 kompiuterio jungt\xc4\xaf. Skaitmenin\xc4\x97je formoje programa gali b\xc5\xabti paleista Spectrum kompiuterio emuliatoriuose, kurie dabar para\xc5\xa1yti daugumai \xc5\xa1iuolaikini\xc5\xb3 sistem\xc5\xb3 ir operacini\xc5\xb3 sistem\xc5\xb3. \xc5\xa0iuo metu did\xc5\xbeiausias program\xc5\xb3 archyvas, prieinamas internete, yra World of Spectrum svetain\xc4\x97, kurioje galima rasti daugiau nei 12 000 program\xc5\xb3. Tokios praktikos legalumas iki \xc5\xa1iol kelia klausim\xc5\xb3, ta\xc4\x8diau nepana\xc5\xa1u, kad kas nors imt\xc5\xb3si teisini\xc5\xb3 veiksm\xc5\xb3, siekiant apginti savo teises d\xc4\x97l sen\xc5\xb3, neparduodam\xc5\xb3 program\xc5\xb3. Beje, \xc5\xa1io klausimo sprendimui World of Spectrum svetain\xc4\x97s savininkas pats i\xc5\xa1siunt\xc4\x97 u\xc5\xbeklausimus program\xc5\xb3 teisi\xc5\xb3 savininkams ir pa\xc5\xa1alino tas, kuri\xc5\xb3 platinimas buvo u\xc5\xbedraustas.\n_START_SECTION_\n\xc5\xbdym\xc5\xabs Spectrum programuotojai\n_START_PARAGRAPH_\nDalis \xc5\xa1iuolaikini\xc5\xb3 \xc5\xbeaidim\xc5\xb3 k\xc5\xabr\xc4\x97j\xc5\xb3 ir \xc5\xbeaidim\xc5\xb3 k\xc5\xabrimo kompanij\xc5\xb3 savo karjer\xc4\x85 prad\xc4\x97jo nuo ZX Spectrum kompiuterio, tarp j\xc5\xb3, David Perry i\xc5\xa1 Shiny Entertainment, Tim Stamper ir Chris Stamper (Ultimate Play The Game kompanijos, \xc5\xa1iuo metu \xc5\xbeinomos Rare vardu, \xc4\xafk\xc5\xabr\xc4\x97jai, suk\xc5\xabr\xc4\x99 \xc5\xbeinomus \xc5\xbeaidimus Nintendo ir Xbox \xc5\xbeaidim\xc5\xb3 konsol\xc4\x97ms). Kiti i\xc5\xa1kil\xc4\x99 \xc5\xbeaidim\xc5\xb3 k\xc5\xabr\xc4\x97jai yra Matthew Smith (Manic Miner, Jet Set Willy), Jon Ritman (Match Day, Head Over Heels), Sid Meier (Silent Service ), Oliver Twins, Clive Townsend ir Alan Cox.\n_START_SECTION_\nBendruomen\xc4\x97\n_START_PARAGRAPH_\nNuo pat ZX Spectrum gyvavimo prad\xc5\xbeios susiformavo labai stipri kompiuterio gerb\xc4\x97j\xc5\xb3 ir naudotoj\xc5\xb3 bendruomen\xc4\x97. Buvo i\xc5\xa1leista keletas kompiuterini\xc5\xb3 \xc5\xbeurnal\xc5\xb3, skirt\xc5\xb3 \xc5\xa1iam kompiuteriui, pavyzd\xc5\xbeiui, Sinclair User (1982), Your Sinclair (1983) ir CRASH (1984). I\xc5\xa1 prad\xc5\xbei\xc5\xb3 jie buvo labai technin\xc4\x97s orientacijos, pateikdami \xc4\xafvairi\xc5\xb3 program\xc5\xb3 ir ma\xc5\xa1ininio kodo k\xc5\xabrimo pamokas. V\xc4\x97liau jie tapo dedikuoti beveik tik \xc5\xbeaidimams. Be dedikuot\xc5\xb3 \xc5\xbeurnal\xc5\xb3, ZX Spectrum kompiuteris ir su juo susijusios naujienos buvo apra\xc5\xa1omas \xc4\xafvairiuose bendruose to meto kompiuteriniuose \xc5\xbeurnaluose.'